בס"ד

"עברות שבין אדם לחברו אין יום הכיפורים מכפר עד שירצה את חברו"

ויקרא פרק טז' ל'

כי ביום הזה יכפר עליכם לטהר אתכם מכל חטאותיכם לפני ה' תטהרו.

מה הקושי בפסוק ? 
חשוב על דרך לתרץ את הפסוק
יומא פה' ע"ב

את זו דרש ר' אלעזר בן עזריה: "מכל חטאותיכם לפני ה' תטהרו" – עברות שבין אדם לחברו אין יום הכיפורים מכפר עד שירצה את חברו.

מה הדרשה של ר' אלעזר באה לחדש ?
ר' יוסף פינטו בפירושו ל"עין יעקב"

ונראה לעניות דעתי שר' אלעזר בן עזריה דרש המקרא וממנו שנה לומר, שהעברות שבין אדם למקום יום הכיפורים מכפר, ובזמן שיש לו גם כן עברות שבין אדם לחברו תלויה כפרת עוונותיו שבין אדם למקום עד שירצה לחברו על מה שחטא עם חברו. וכיוון שהוא מרצה חברו ומפייסו, אז הקדוש ברוך הוא מתרצה לו לכפר לו עוונותיו שחטא בינו לבין המקום. וזה הדבר שדרש ר' אלעזר בן עזריה: "כי ביום הזה יכפר עליכם לטהר אתכם מכל חטאתיכם לפני", וחזר לומר "תטהרו" – והרי כבר נאמר "לטהר אתכם", מה צורך עוד לומר "תטהרו"?

אמנם בא לומר: "כי ביום הזה – יום הכיפורים – יכפר עליכם לטהר אתכם מכל חטאתיכם לפני ה'(עברות שבין אדם למקום) – בתנאי שתיטהרו אתם, בני אדם, מעברות שביניכם לבינכם(עברות שבין אדם לחברו), ואם לא תטהרו עצמכם מעברות שבין אדם לחברו, גם יום הכיפורים לא יכפר לטהר אתכם מכל חטאתיכם לפני ה', שהם עברות שבין אדם למקום. וזהו שאמר: "את זו דרש ר' אלעזר", שזהו הדקדוק הזה.

מה הקושי שמעלה הרב פינטו ?
מה הדרך בה מיישב את הקושי ?
אורות התשובה פרק ז' פסקה ו'

צריכים להעמיק מאד באמונת התשובה ולהיות בטוח, שבהרהור תשובה לבד ג"כ מתקנים הרבה את עצמו ואת העולם. ומוכרח הדבר שאחר כל הרהור תשובה יהיה יותר שמח ומרוצה בנפשו ממה שהיה בתחלה. וקל וחומר כשכבר בא ההרהור לידי הסכמה של תשובה, וכשהוא מחובר בתורה וחכמה ויראת שמים, ומכש"כ כשהתכונה של האהבה האלהית פועמת בנפשו. וירצה את עצמו וינחם את נפשו הנהלאה, ויחזקה ככל מיני חזוקים שבעולם, כי דבר ה' הוא "כאיש אשר אמו תנחמנו, כן אנכי אנחמכם". ואם ימצא בעצמו חטאים שבין אדם לחבירו וכחו חלש מלתקנם, מ"מ אל יתיאש כלל מהתקנה הגדולה של התשובה, כי הרי העוונות שבין אדם למקום ששב עליהם הרי הם נמחלים, וא"כ יש לדון שהחלקים הנשארים שלא תקן עדיין יהיו בטלים ברוב מאחר שכבר נמחלו חלקים רבים מעונותיו ע"י תשובתו. ומ"מ אל יניח ידו מלהזהר הרבה שלא להכשל בשום חטא שבן אדם לחברו, ולתקן כל מה שיוכל מהעבר בדרך חכמה ואומץ רוח מאד, "הנצל כצבי מיד וכצפור מיד יקוש" : אבל אל יפול לבו עליו על החלקים שלא ספקה ידו לתקנם, כ"א יחזיק במעוז התורה ועבודת ד' בכל לב בשמחה ביראה ובאהבה. 

האם מסכים הרב קוק לתפיסתו של הרב פינטו ?
איך אפשר ליישב את הקושי בפסוק (מקור מס' 1 ) לפי הרב קוק ?
=======================================================================
כִּי הַמִּצְוָה הַזֹּאת, אֲשֶׁר אָנֹכִי מְצַוְּךָ הַיּוֹם לֹא-נִפְלֵאת הִוא מִמְּךָ וְלֹא רְחֹקָה הִוא. לֹא בַשָּׁמַיִם הִוא לֵאמֹר, מִי יַעֲלֶה-לָּנוּ הַשָּׁמַיְמָה וְיִקָּחֶהָ לָּנוּ וְיַשְׁמִעֵנוּ אֹתָהּ וְנַעֲשֶׂנָּה. וְלֹא-מֵעֵבֶר לַיָּם הִוא לֵאמֹר, מִי יַעֲבָר-לָנוּ אֶל-עֵבֶר הַיָּם וְיִקָּחֶהָ לָּנוּ, וְיַשְׁמִעֵנוּ אֹתָהּ וְנַעֲשֶׂנָּה. כִּי-קָרוֹב אֵלֶיךָ הַדָּבָר מְאֹד, בְּפִיךָ וּבִלְבָבְךָ, לַעֲשֹׂתוֹ. (פרשת נצבים)
אל יבהל אדם מפני המניעות שיש לו על התשובה . ואפילו אם התשובה קשה לו, מפני דברים שבין אדם לחבירו, ואפילו כשהוא יודע בדעתו שאינו יוצא ידי חובתו, ומתוך איזו רפיונות איננו יכול לתקן את הענינים שבינו לבין חבריו,אל יניח בלבבו שום חלישות דעת הגורמת להקטין יקרת ערכה של התשובה. ואין ספק, שמתוך ההשלמה בכל מה שאין לו מניעות יזכהו השי"ת לתקן בכי טוב גם את כל הדברים שיש לו עליהם מניעות גדולות שא"א לו לנצחן. 
